b'\n_START_ARTICLE_\nSirska abeceda\n_START_PARAGRAPH_\nSirska abeceda je pisava, s katero se zapisuje sir\xc5\xa1\xc4\x8dina. Tesno je povezana z ostalimi pisavami semitskih jezikov.\n_START_SECTION_\nLastnosti\n_START_PARAGRAPH_\nSir\xc5\xa1\xc4\x8dina se zapisuje od desne proti levi (opomba: v tem trenutku, tj. prva polovica leta 2005, jo na Mozilli temelje\xc4\x8di spletni brskalniki zapisujejo v napa\xc4\x8dni smeri, tj. od leve proti desni). Je kurzivna pisava, kjer se nekatere (ne vse) \xc4\x8drke v besedi povezujejo. Abeceda vsebuje 22 \xc4\x8drk, vse so soglasniki, torej gre za abd\xc5\xbead. Za pravilno izgovorjavo mora torej bralec poznati besedo, v primerih dvoumnosti se lahko izgovorjavo naka\xc5\xbee z diakriti\xc4\x8dnimi znamenji. Tri \xc4\x8drke lahko nakazujejo tudi samoglasnike. Prva \xc4\x8drka, \xc3\xa2laph, je pogosto glotalni zaklju\xc4\x8dek, lahko pa tudi naka\xc5\xbee samoglasnik na za\xc4\x8detku ali koncu besede. \xc4\x8crka waw je tehni\xc4\x8dno gledano soglasnik v, lahko pa predstavlja tudi samoglasnika u in o. Podobno lahko \xc4\x8drka y\xc3\xb4dh, ki sicer predstavlja soglasnik j, predstavlja tudi samoglasnika i ali e._NEWLINE_Ker sir\xc5\xa1\xc4\x8dina ne pozna posebnih znakov za \xc5\xa1tevke, se \xc4\x8drke uporabljajo tudi za zapis \xc5\xa1tevilk.\n_START_SECTION_\nOblike abecede\n_START_PARAGRAPH_\nObstajajo tri glavne oblike sirske abecede. Najstarej\xc5\xa1a in obenem tudi klasi\xc4\x8dna oblika se imenuje estrangelo (estrangel\xc3\xa2), \xc4\x8digar ime izhaja iz gr\xc5\xa1ke besede \xcf\x83\xcf\x84\xcf\x81\xce\xbf\xce\xb3\xce\xb3\xcf\x85\xce\xbb\xce\xb7 (strongile), ki pomeni\xc2\xa0\xc2\xbbokroglo\xc2\xab. Estrangelo se ne uporablja ve\xc4\x8d kot glavna pisava za zapis sir\xc5\xa1\xc4\x8dine, vendar jo v zadnjem \xc4\x8dasu posku\xc5\xa1ajo o\xc5\xbeiviti. Pogosto jo najdemo v znanstvenih besedilih, naslovih in napisih._NEWLINE_Zahodnosirska nare\xc4\x8dja se obi\xc4\x8dajno zapisujejo z obliko serto (sert\xc3\xa2), kar pomeni\xc2\xa0\xc2\xbb\xc4\x8drta\xc2\xab, ki ji ponekod pravijo tudi jakobitska pisava. Ve\xc4\x8dina \xc4\x8drk je bila o\xc4\x8ditno uzpeljana iz estrangela, vendar so poenostavljene. Samoglasniki so obi\xc4\x8dajno nakazani z miniaturnimi gr\xc5\xa1kimi samoglasniki nad ali pod \xc4\x8drkami, katerim ti samoglasniki sledijo. \xce\x91 (velika alfa) tako predstavlja glas a, \xce\xb1 (majhna alfa) predstavlja \xc3\xa2 (ki se ga izgovori kot o), \xce\xb5 (majhen epsilon) predstavlja e in \xc3\xaa, \xce\x99 (velika jota) predstavlja \xc3\xae, kombinacija \xce\xa5 (veliki ipsilon) in \xce\xbf (majhen omikron) pa predstavlja \xc3\xbb._NEWLINE_Vzhodnosirska nare\xc4\x8dja se zapisujejo z obliko madnhojo (madnh\xc3\xa2y\xc3\xa2 kar pomeni\xc2\xa0\xc2\xbbvzhodno\xc2\xab), ki ji po izrazu iz \xc4\x8dasa psovanja kristjanov v Perzijskem imperiju pogosto pravijo tudi nestorjanska pisava. Vzhodna pisava je bolj kot zahodna podobna estrangelu. Samoglasniki so nakazani s sistemom pik nad ali pod \xc4\x8drkami._NEWLINE_Ko je arab\xc5\xa1\xc4\x8dina za\xc4\x8dela prevladovati na obmo\xc4\x8dju rodovitnega polmeseca, so se besedila v arab\xc5\xa1\xc4\x8dini pogosto zapisovala s sirsko pisavo. Tem pisavam pogosto pravimo kar\xc5\xa1uni oz. gar\xc5\xa1uni.'